**ГРАД НИШ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ОДЛУКА**

**О ПОСТАВЉАЊУ МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА НА ТЕРИТОРИЈИ ГРАДА НИША**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ниш, март 2021. године

На основу члана 146. Закoна о планирању и изградњи ("Сл. гласник РС", бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон и 9/2020), члана 39. став 3. и члана 168. став 1. Закона о прекршајима ("Сл. гласник РС", бр. 65/2013, 13/2016, 98/2016 - одлука УС, 91/2019 i 91/2019 - др. закон) и члана 37. Статута града Ниша ("Сл. лист града Ниша", бр. 88/2008, 143/2016 и 18/2019), Скупштина града Ниша на седници одржаној \_\_\_\_\_\_\_ године, донела је

**ОДЛУКУ**

**О ПОСТАВЉАЊУ МАЊИХ МОНТАЖНИХ ОБЈЕКАТА ПРИВРЕМЕНОГ КАРАКТЕРА НА ТЕРИТОРИЈИ ГРАДА НИША**

**I ОПШТЕ ОДРЕДБЕ**

Члан 1

Овом одлуком утврђују се услови и начин постављања, коришћења и уклањања мањих монтажних објеката привременог карактера на јавним површинама, начин утврђивања и поступак доделе локација за постављање мањих монтажних објеката привременог карактера (у даљем тексту: **објекти привременог коришћења**), вршење надзора над применом одредаба ове одлуке и инспекцијски надзор.

Одредбе става 1. овог члана не односе се на постављање других објектата привременог коришћења за време одржавања вашара, сајмова, изложби и традиционалних манифестација (новогодишњи, божићни, осмомартовски, ускршњи и други празници).

Члан 2

Површина јавне намене у смислу одредаба ове одлуке јесте површина утврђена планским документом која је доступна свим корисницима под једнаким условима.

Површине јавне намене сходно одредбама става 1. овог члана су:

- јавне саобраћајне површине (пут, улица, пешачка зона и сл.);

- трг;

- јавне зелене површине (парк, сквер, градска шума и сл.);

- јавна површина блока (парковски уређене површине и саобраћајне површине)

На површинама из става 2. овог члана место постављања објеката привременог коришћења не може се налазити на следећим површинама:

- на паркинг просторима и паркинг местима;

- на растојању мањем од 1м од отвора шахте подземног објекта.

**Члан 3**

Објекти привременог коришћења у смислу ове одлуке су: киосци, баште угоститељских објеката, тенде и покретне тезге.

**Члан 4**

За коришћење јавних површина за постављање објеката привременог коришћења плаћа се накнада за заузеће јавне површине, у складу са посебном одлуком.

**II КИОСЦИ**

**Члан 5**

Киоск је мањи монтажно - демонтажни објекат површине до 10,5 м2,за обављање делатности одређених законом и другим прописима.

**Члан 6**

Киоск се може поставити на површини јавне намене у складу са условима утврђеним овом одлуком и планом локација за киоске на површинама јавне намене.

План локација за киоске на површинама јавне намене садржи:

1. урбанистичко-техничке услове са графичким приказима који се спроводе кроз урбанистичко-техничку разраду локације коју припрема ЈП Завод за урбанизам Ниш и који поред осталог одређују површину сваке поједине локације за киоск, место за постављање киоска са условима за прикључење на инфраструктуру (у даљем тексту: локација за киоск),

2. делатности које се могу обављати у киоску на одређеној локацији,

3. тип и величину киоска који се може поставити на свакој појединој локацији,

4. посебно одређене резервне локације за измештање киоска, ако због извођења радова на површинама јавне намене, постављени киоск мора да се уклони.

План локација за киоске на површинама јавне намене доноси Скупштина града и објављује се у "Службеном листу града Ниша".

Стручне послове израде плана, на захтев градске управе надлежне за послове планирања, обављаће Јавно предузеће Завод за урбанизам Ниш, које је дужно да од надлежних јавних и других предузећа прибави сву потребну документацију за израду плана.

Стручну контролу плана локација за киоске на површинама јавне намене врши Радна група за давање мишљења на каталог урбане опреме, уређење и опремање јавних површина на територији града Ниша.

Пре доношења плана локација за киоске на површинама јавне намене од стране Скупштине града Ниша, градска управа надлежна за послове планирања организује јавну презентацију у трајању од седам дана.

Изузетно, локације за постављање киоска у сеоским насељима и другим подручјима града за која план није донет, може одредити веће градске општине, на захтев заинтересованог лица, а по појединачно израђеним урбанистичко-техничким условима.

**Члан 7**

По правилу локација за киоск се даје у поступку прикупљања писаних пријава.

Изузетно из претходног става, давање у закуп локација за киоск може да се врши и непосредном погодбом.

**Члан 8**

Оглас за давање локације за киоск прикупљањем писаних пријава расписује председник подручно надлежне градске општине, уз претходну сагласност градоначелника, уколико се ради о локацијама у БИД, централној и екстра зони.

Подручје БИД, централне, екстра и осталих зона одређено је Одлуком о локалним комуналним таксама.

Оглас се објављује у средствима информисања и на огласној табли органа подручно надлежне градске општине.

**Члан 9**

Оглас нарочито садржи:

1. локацију за киоск,

2. тип и површину киоска који може да се постави,

3. делатност која може да се обавља у киоску,

4. време на које се даје локација за киоск,

5. рок и начин подношења писаних пријава,

6. рок за постављање,

7. висина накнаде и рокове плаћања,

8. висину гарантног износа за учешће на огласу,

9. критеријуме за избор,

10. обавезу достављања доказа да су измирене обавезе из претходног периода на име коришћења површине јавне намене и обавезу доставе доказа да су измирене обавезе по основу локалних јавних прихода,

11. податке о обавезној садржини пријаве,

12. место и време јавног отварања пријава,

13. рок и начин објављивања резултата огласа,

14. назначење да учесник огласа који добије локацију, у случају одустанка, губи право на повраћај гарантног износа.

15. место и време увида у план локација која је предмет давања у закуп.

Право учешћа на огласу за давање локација имају сва правна лица, предузетници и физичка лица, осим оних који према Граду Ниша имају дуговања на дан објављивања огласа, по основу коришћења и заузећа површине јавне намене за постављање привремених објеката и неизмирене обавезе на име локалних јавних прихода.

У поступку по огласу за давање локација не могу учествовати председник ни чланови Комисије, као ни остала службена лица која су учествовала у поступку од покретања иницијативе до доношења одлуке.

**Члан 10**

Локација за киоск, тип, површина и делатност која се може обављати у киоску, одређује се у складу са планом локација за киоске на јавним површинама.

Локација за киоск се даје за време до пет година.

Гарантни износ утврђује Градско веће Града Ниша на предлог Градске управе надлежне за послове финансија.

Обавезна садржина пријаве је:

1. име и адреса, односно назив и седиште учесника огласа,

2. назнака локације за киоск за који се подноси пријава,

3. доказ о уплаћеном гарантном износу.

**Члан 11**

Поступак по огласу за прикупљање писаних пријава, као и поступак непосредне погодбе спроводи комисија коју образује председник подручно надлежне градске општине.

Комисију чине председник и четири члана, који имају заменике.

**Члан 12**

Пријаве се подносе комисији у затвореној коверти са назнаком: "пријава за локацију за киоск".

Поднете пријаве за непосредну погодбу разматра комисија у складу са овом Одлуком.

Члан 13

Поступак по огласу за давање локација отвара председник комисије, констатује да постоји кворум за рад комисије, утврђује да ли су пријаве благовремене, исправне и потпуне.

Комисија врши бодовање пристиглих пријава на основу следећих критеријума:

1. 5 бодова добија учесник огласа за давање локација који запошљава особе са инвалидитетом, сходно Закону о професионалној рехабилитацији и запошљавању особа са инвалидитетом ("Службени гласник РС", бр. 36/09 и 32/13);

2. 4 бода добија учесник огласа за давање локација који запошљава 5 и више радника;

3. 1 бод добија учесник огласа за давање локација који има остварен пословни приход у протеклој години до 1.000.000.000,00 (једна милијарда) динара;

4. 2 бода добија учесник огласа за давање локација који има остварен пословни приход у протеклој години од 1.000.000.000,00 (једна милијарда) динара;

5. 3 бода добија учесник огласа за давање локација који дуже од 5 (пет) година обавља, као претежну регистровану делатност, делатност утврђену Планом за локацију за коју конкурише.

6. 15 бодова добија учесник огласа за давање локација који је у предходном периоду по основу одобрења надлежног органа већ био одређен за корисника привременог објекта на тој локацији.

У случају да након извршеног бодовања применом мерила из става 1. овог члана два или више учесника Конкурса имају једнак резултат, предност има учесник који запошљава више радника.

**Члан 14**

О јавном отварању поднетих пријава, као и о разматрању пријава за непосредну погодбу, комисија води записник.

Неблаговремене, непотпуне и неуредне пријаве се одбацују.

**Члан 15**

У записник из члана 14. ове Одлуке, комисија уноси посебно за сваку локацију за киоск:

1. број уредних, потпуних и благовремено поднетих пријава;

2. доказ о уплаћеном гарантном износу и

3. појединачан и укупан износ бодова према критеријумима из члана 13. став 2 ове одлуке.

**Члан 16**

Председник комисије отвара пријаве и јавно саопштава садржину сваке пријаве.

Комисија утврђује редослед подносиоца пријава према висини бодова утврђених на начин прописан чланом 13. став 2 ове одлуке.

Право на доделу локације за киоск стиче учесник огласа који је има највећи број бодова.

**Члан 17**

Јавно отварање пријаве се може извршити и уколико постоји само један учесник који је поднео уредну пријаву.

**Члан 18**

Јавно отварање пријава се одржава у месту и у време које је одређено огласом.

**Члан 19**

Учеснику огласа коме није додељена локација за киоск враћа се уплаћени гарантни износ у року од 8 дана од дана коначности решења о давању локације за киоск.

**Члан 20**

Уколико учесник огласа који је стекао право на локацију за киоск одустане од пријаве, локација за киоск се додељује следећем учеснику огласа према утврђеном редоследу пријава, односно следећем учеснику огласа који има други највећи број бодова.

Учесник огласа који је одустао од пријаве нема права на повраћај гарантног износа.

Обавештење о резултатима огласа истиче се на огласној табли подручно надлежне управе градске општине.

**Члан 21**

Решење о давању локације за киоск, доноси председник подручно надлежне градске општине на основу предлога комисије.

Одлуку о давању на коришћење локације непосредном погодбом, у форми решења. доноси председник подручно надлежне градске општине на основу образложеног предлога комисије.

Решење председника градске општине је коначно.

**Члан 22**

Учесник огласа, коме је коначним решењем дата локација за киоск, дужан је да у року од осам дана од дана пријема решења закључи уговор о коришћењу локације.

Уговор о коришћењу локације у име градске општине закључује председник градске општине или лице које он овласти.

Уговор о коришћењу локације садржи: уговорне стране, датум и место закључења уговора, податке о локацији, време коришћења локације, висину закупа за коришћење локације, рок и начин његовог плаћања, средства обезбеђења плаћања, обавезе и права лица које је добило локацију да поднесе захтев за одобрење за постављање киоска и могућност продужења важности одобрења, одредбе о случајевима за раскид уговора.

**Члан 23**

Уколико лице које је добило локацију, у прописаном року не закључи уговор, губи право на локацију за киоск и право на повраћај депозита.

У случају из става 1. овог члана, председник градске општине може донети решење о давању локације за киоск следећем најбоље рангираном учеснику огласа према утврђеном броју бодова или расписати нови оглас.

**Члан 24**

Локација за киоск се може дати непосредном погодбом, изузетно од поступка прикупљања писаних пријава, у случајевима:

1. када корисник локације престане да обавља делатност у киоску, услед тешке болести, због одласка у пензију, као и у случају смрти корисника локације, до истека одобрења за постављање киоска, одобрење за постављање киоска може се издати члановима уже породице корисника локације уз сагласност осталих чланова уже породице. У случају да се локација не додели члановима уже породице примениће се члан 7. став 2. ове Одлуке,

2. када корисник локације - правно лице тражи одређивање за корисника локације друго правно лице чији је оснивач или када корисник локације - правно лице тражи одређивање за корисника локације друго правно лице, а оба правна лица имају истог оснивача, односно када је код корисника локације - правног лица дошло до одређених статусних промена, у сваком случају најдуже до истека важности одбобрења за постављање киоска,

3. када корисник локације - физичко лице тражи одређивање за корисника локације правно лице чији је оснивач или када оснивач правног лица, због брисања истог из регистра надлежног органа, тражи да буде одређен за корисника локације, као физичко лице, у сваком случају до истека одобрења за постављање киоска,

4. када локација ни после три узастопна оглашавања није дата на коришћење,

5. постављања киоска у сеоским насељима и другим подручјима града за које не постоји план, а за које је веће градске општине одредило локацију по појединачно израђеним урбанистичко-техничким условима, одобрење издаје управа градске општине непосредном погодбом.

**Члан 25**

На основу коначног решења о давању локације за киоск и закљученог уговора, управа градске општине издаје одобрење за постављање киоска са роком важења до истека времена одређеног решењем о локацији за киоск.

Одобрење се издаје на захтев лица које је добило локацију за киоск.

Одобрење за постављање киоска, управа градске општине, доставља градској управи надлежној за послове утврђивања, контроле и наплате јавних прихода, ради утврђивања накнаде за коришћење јавне површине.

Градска управа из става 3. овог члана, накнаду за коришћење јавне површине, утврђује решењем, које доставља кориснику јавне површине.

**Члан 26**

Киоск се може поставити на локацији утврђеној у складу са овом одлуком и на јавним површинама које су дате на коришћење и управљање другим правним лицима, под условом да надлежни орган у правном лицу спроведе поступак давања локације за киоск у складу са својим актима или посебним прописима.

**Члан 27**

Одобрење за постављање киоска на површинама јавне намене, које су дате на коришћење и управљање другим правним лицима, издаје управа градске општине на основу акта о додели локације за киоск надлежног органа тог правног лица.

**Члан 28**

Лице коме је издато одобрење за постављање киоска је дужно да постави киоск у складу са условима из одобрења и да киоск користи за обављање делатности за које је издато одобрење.

Лицу коме је издато одобрење за постављање киоска није дозвољено да било којим правним послом или по било ком основу омогући другом лицу коришћење места за које му је издато одобрење, у супротном губи право коришћења дате локације.

**Члан 29**

Одобрење за постављање киоска престаје да важи:

1. истеком времена за које је издато,

2. ако се киоск не постави у року од три месеца од дана пријема одобрења,

3. ако се не обавља делатност у киоску дуже од два месеца,

4. ако се не обавља делатност у киоску у случајевима привремене одјаве дуже од Законом прописаног рока за привремену одјаву,

5. уколико се локација за киоск у складу са Планом приведе намени.

**Члан 30**

Локација за киоск и одобрење за постављање киоска могу привремено престати да важе ако се изводе неопходни радови на реконструкцији, одржавању и изградњи комуналне инфраструктуре, или саме јавне површине.

У споразуму са лицем коме привремено престаје да важи право на локацију и одобрење, председник градске општине одредиће нову привремену локацију, а управа градске општине издати одобрење.

Трошкове измештања киоска сносиће инвеститор радова на јавној површини.

**III БАШТЕ УГОСТИТЕЉСКИХ ОБЈЕКАТА**

**Члан 31**

Башта угоститељског објекта (у даљем тексту: башта) је монтажно-демонтажни објекат отвореног типа (летња башта) или затвореног типа (зимска башта) у функцији угоститељске делатности која се обавља у угоститељском објекту.

Башта се може поставити на тротоарима, трговима, пролазима и другим јавним површинама у складу са условима прописаним овом одлуком.

Ако у једном објекту има више угоститељских локала, власници локала могу поставити баште сразмерно дужини стране објекта.

**Члан 32**

Летња башта је отворени монтажно-демонтажни објекат, који се може поставити и користити од 1. марта до 31. октобра.

Зимска башта је затворени монтажно-демонтажни објекат, који се може поставити и користити у периоду од 1. новембра до краја фебруара.

**Члан 33**

Башта се не може поставити на јавним површинама изнад прикључака, шахти, комуналне инфраструктуре, телефонско - телеграфских и енергетских објеката.

Башта се не може поставити испред киоска, на бициклистичким стазама, зеленим површинама и травњацима, паркиралиштима и степеништима која повезују јавне површине.

Изузетно од става 2. овог члана, башта се може поставити на коловозима и у зонама у којима је забрањено кретање возила (пешачке зоне) под условом да се обезбеди минимална слободна ширина коловоза до 4 м и слободна висина од 4,5 м за кретање возила којима је дозвољен пролаз и заустављање.

**Члан 34**

Башту чини одговарајући број столова и столица.

У башти се могу поставити сунцобрани, посуде са биљном декорацијом, али не у виду ограде, а по потреби сенило, расвета и пано за излагање менија и ценовника.

У башти се не могу поставити роштиљ, ражањ, монтажни пулт или бар.

Сви елементи баште морају бити постављени унутар одобрене основе и волумена баште.

**Члан 35**

Код зимске баште, затворен простор баште формирају бочни елементи који са подном платформом и сенилом чине конструктивну целину, у функцији су ограде, заштите од буке и издувних гасова и заштите од ветра, кише и других временских непогода и морају бити транспарентни и изграђени од прозирног и безбедног материјала.

**Члан 36**

Заштита зимске баште од ниских температура у периоду од 1. новембра до краја фебруара може се остварити постављањем и коришћењем опреме за загревање, у складу са пројектном документацијом.

Преглед уређаја и опреме за грејање врши се периодично на позив корисника, а најмање два пута годишње.

**Члан 37**

Власник, односно корисник зимске баште угоститељског објекта дужан је да обезбеди и спроведе све мере заштите од пожара предвиђене за ту врсту и тип објекта.

За неспровођење одредби из става 1. овог члана, одговоран је власник, односно корисник угоститељског објекта који је башту поставио.

**Члан 38**

Зимска башта се поставља у складу са планом размештаја башти угоститељских објеката на територији града Ниша.

**Члан 39**

На јавним површинама на којима се могу поставити баште није дозвољено издизање нивелете, додавањем новог застора, осим у случају прописаном овом одлуком или када је неопходно извршити нивелацију терена.

**Члан 40**

Башта се може поставити и на тротоару ако се обезбеди:

- минимална ширина тротоара од 1,6 м, односно до 2,4 м на местима где је повећана фреквенција пешака и минимална слободна висина од 2,50 м за кретање пешака,

- минимална удаљеност баште од ивице коловоза или паркиралишта од 0,65 м, а 0,50 м од ивице бициклистичке стазе.

**Члан 41**

Башта се не може поставити у троуглу прегледности на раскрсницама.

Изузетно, башта се може поставити у троуглу прегледности на раскрсницама уколико је режим саобраћаја у раскрсници тако уређен да се постављањем баште не угрожава безбедност саобраћаја.

Дужина странице троугла прегледности одређује се у зависности од режима саобраћаја у раскрсници (хоризонтална и вертикална сигнализација, светлосна сигнализација, брзина кретања возила и зауставни пут возила).

Испуњеност услова из овог члана утврђује градска управа надлежна за послове саобраћаја.

**Члан 42**

Башта мора бити постављена тако да површина коју заузима представља јединствену целину.

Пројектовање и одабир елемената баште врши се тако да башта:

- обликом, димензијама, материјалима и бојом представља складну и функционалну целину,

- поседује чисте, сведене геометријске форме, правилних линија, јасно дефинисане висинске регулације,

- садржи транспарентне облике и материјале неутралног, сведеног колорита,

- буде у складу са карактеристикама и вредностима зграде испред које је постављена и простора у којем се налази.

Елементи баште пројектују се и постављају тако да својим димензијама, тежином и међусобним везама:

- омогућавају брзу монтажу, демонтажу и транспортовање,

- не оштећују јавну површину, објекте њеног уређења, опремања и зеленила фиксирањем на њих или на неки други начин,

- су подобни за несметано кретање деце, старих и лица са инвалидитетом.

**Члан 43**

Одобрење за постављање баште, у форми решења, издаје управа подручне градске општине на захтев странке, у коме се мора прецизирати локација, површина која се заузима, време на које се заузима и скица објекта са тачним мерама и котама које дефинишу положај баште.

За постављање баште на саобраћајној површини управа градске општине, по службеној дужности, прибавља мишљење МУП-а и сагласност градске управе надлежне за послове саобраћаја.

Уколико се башта поставља у простору од културно - историјског значаја или испред објекта који представља културно добро, односно споменик културе, потребна је претходна сагласност Јавног предузећа Завода за заштиту споменика културе Ниш.

Одобрење за постављање баште, управа градске општине, доставља градској управи надлежној за утврђивање, контролу и наплату јавних прихода, ради утврђивања накнаде за коришћење јавне површине.

Градска управа из става 3. овог члана, накнаду за коришћење јавне површине, утврђује решењем, које доставља кориснику јавне површине.

**Члан 44**

Управа подручне градске општине не може издати одобрење за постављање баште лицу коме је у претходној години надлежни инспектор донео решење због кршења одредаба ове одлуке које се тичу башти.

**Члан 45**

Одобрење за постављање летње баште издаје се најдуже за период од 1. марта до 31. октобра, а одобрење за постављање зимске баште најдуже за период од 1. новембра до краја фебруара.

Не може се издати одобрење за нови захтев за постављање летње или зимске баште, уколико нису регулисана сва дуговања за угоститељски објекат испред кога се поставља башта.

Захтеви за летње баште подносе се од 11. јануара до 10. фебруара.

Захтеви за зимске баште подносе се од 11. септембра до 10. октобра.

**Члан 46**

Одобрење за постављање баште издаје се на основу плана размештаја башти угоститељских објеката и урбанистичко-техничких услова, или само на основу урбанистичко-техничких услова за јавне површине за које није донет план.

Одобрењем се одређује локација, време коришћења заузетог простора, површина која се може заузети, као и посебни услови у погледу обезбеђења пролаза пешака и безбедности саобраћаја и начин уређивања заузетог простора.

План размештаја башти угоститељских објеката доноси Скупштина града и објављује се у "Службеном листу града Ниша".

План размештаја башти угоститељских објеката и урбанистичко-техничке услове за постављање башти израђује Јавно предузеће Завод за урбанизам Ниш.

Стручну контролу плана размештаја башти угоститељских објеката врши Комисија за планове града Ниша.

Пре доношења плана размештаја башти угоститељских објеката од стране Скупштине града Ниша, градска управа надлежне за послове планирања организује јавну презентацију у трајању од седам дана.

Естетске карактеристике башти утврђују се кроз Урбанистичко-техничке услове.

**Члан 47**

Лице које је добило одобрење за постављање баште дужно је да:

1. башту постави у складу са издатим одобрењем,

2. плаћа утврђену накнаду,

3. башту у целини или делимично уклони и пре истека времена важења одобрења ако се измени намена јавне површине или ако се изводе неопходни радови на реконструкцији, одржавању или постављању комуналних објеката и уређаја или саме јавне површине,

4. башту уклони после истека времена за које је дато одобрење за постављање баште.

**Члан 48**

Одобрење за постављање баште престаје да важи пре истека времена за који је издато:

1. ако се башта не постави у складу са условима наведеним у одобрењу и другим прописаним условима,

2. ако лице коме је дато одобрење престане да обавља делатност у пословном објекту или просторији испред које је постављена башта.

**IV ТЕНДЕ**

**Члан 49**

Тенда је слободностојећа, покретна и склопива конструкција са одговарајућим застором, која се поставља на јавној површини као самостални објекат.

Конзолна тенда је конзолна конструкција која се поставља на фасади зграде изнад улаза и излога пословног простора. Поставља се на лаку металну конструкцију, не може се затварати, а израђена је од импрегнираног или пластифицираног платна.

Одобрење за постављање тенде, у форми решења, издаје управа градске општине и може се издати само лицу које има одобрење за постављање баште.

Одобрење за постављање тенде, управа градске општине, доставља градској управи надлежној за утврђивање, контролу и наплату јавних прихода, ради утврђивања накнаде за коришћење јавне површине.

Градска управа из става 3. овог члана, накнаду за коришћење јавне површине, утврђује решењем, које доставља кориснику јавне површине.

**Члан 50**

Ако се тенда поставља у простору од културно - историјског значаја или испред објекта који представља културно добро, односно споменик културе, потребна је претходна сагласност Завода за заштиту споменика културе Ниш.

**Члан 51**

Тенда се може поставити на јавним површинама у габаритама баште под условом да се обезбеди слободна висина од нивелете пешачког тротоара најмање 2,50 м.

**V ПОКРЕТНЕ ТЕЗГЕ**

**Члан 52**

Покретне тезге су монтажне конструкције које се могу постављати на јавним површинама за излагање, рекламирање и продају робе.

Покретна тезга на јавној површини може да заузима највише 2 м2.

**Члан 53**

Покретне тезге не могу се постављати у БИД, централној и екстра зони.

**Члан 54**

Председник градске општине доноси решење о одређивању локација на јавним површинама за постављање покретних тезги, осим за пијаце и друге јавне површине које су дате на коришћење и управљање другим правним лицима.

Решење председника градске општине објављује се у "Службеном листу града Ниша".

Решење из става 1. овог члана садржи: називе улица, тргова и других јавних површина, број тезги и ближе назначена места њиховог распореда.

**Члан 55**

Поводом обележавања државних, верских и других празника, одржавања спортских, културних и других манифестација у граду, председник градске општине решењем одређује јавне површине за привремено постављање покретних тезги.

Решење из става 1. овог члана садржи: период у коме се тезге могу поставити, рок и назив органа коме се подноси захтев, називе улица, тргова и других јавних површина, број тезги и ближе назначена места њиховог распореда.

**Члан 56**

Одобрење за постављање покретних тезги на локацијама одређеним решењем председника градске општине издаје управа градске општине на захтев заинтересованог лица, за време које не може бити дуже од једне године.

Уз захтев, осим у случају оснивања радње за обављање делатности на тезгама и привремену продају честитки, потребно је приложити и доказ о упису у регистар за обављање делатности.

Предност код постављања покретних тезги има лице које је прво поднело захтев.

Одобрење за постављање покретних тезги, управа градске општине, доставља градској управи надлежној за утврђивање, контролу и наплату јавних прихода, ради утврђивања накнаде за коришћење јавне површине.

Градска управа из става 4. овог члана, накнаду за коришћење јавне површине, утврђује решењем, које доставља кориснику јавне површине.

**Члан 57**

Одобрење за постављање покретних тезги на јавним површинама које користе и којима управљају друга правна лица издаје надлежни орган правног лица по поступку прописаном посебним прописима и актима тих правних лица.

Правна лица из става 1. овог члана дужна су да износ накнаде за коришћење јавних површина уплате у буџет Града Ниша у року од 15 дана од дана издавања одобрења.

**VI УКЛАЊАЊЕ ОБЈЕКАТА ПРИВРЕМЕНОГ КОРИШЋЕЊА**

**Члан 58**

Лицу које без одобрења надлежног органа постави и користи објекат привременог коришћења, комунални инспектор ће наложити да објекат одмах, а најкасније у року од три дана уклони са јавне површине.

Лице коме је издато одобрење за постављање објекта привременог коришћења дужно је да најкасније у року од три дана од дана престанка важења одобрења објекат уклони са јавне површине.

Уколико лице не поступи у року из става 1. и 2. овог члана, комунални инспектор спровешће поступак принудног уклањања објекта привременог коришћења.

Принудно уклањање извршиће јавно предузеће коме су поверени ови послови, по налогу комуналног инспектора, а о трошку лица које је поставило објекат привременог коришћења.

**Члан 59**

Ако власник, односно корисник не преузме принудно уклоњени објекат у року од 30 дана од дана принудног уклањања, објекат привременог коришћења може се продати на јавној лицитацији. Средства остварена од продаје користе се за подмирење трошкова уклањања и чувања. Уколико средства нису довољна наплаћују се од власника, односно корисника по ценовнику јавног предузећа које је извршило принудно уклањање.

**VII НАДЗОР**

**Члан 60**

Ништаво је свако одобрење за постављање објекта привременог коришћења ако је издато супротно одредбама ове одлуке.

**Члан 61**

Управни надзор над спровођењем одредаба ове одлуке врше градске управе надлежне за послове планирања и послове саобраћаја.

**Члан 62**

Инспекцијски надзор над спровођењем ове одлуке и појединачних аката донетих на основу ове одлуке врши комунални инспектор.

**Члан 63**

У вршењу инспекцијског надзора комунални инспектор дужан је да нареди уклањање објекта привременог коришћења са јавних површина ако су постављени противно одредбама ове одлуке.

Комунални инспектор наредиће власнику, односно кориснику, објекта привременог коришћења да одмах уклони објекат и робу под претњом принудног извршења.

Ако се из претходног става лице не налази на лицу места, комунални инспектор ће без саслушања странке, донети решење којим ће се наложити да се објекат и ствари уклоне у одређеном року, који се може одредити на часове. Решење се налепљује на објекат, односно на предмете, уз назначење дана и часа када је налепљено и тиме се сматра да је достављање извршено.

Ако лице из претходног става не поступи по датом налогу, комунални инспектор извршиће уклањање објекта и ствари на терет власника, односно корисника, преко другог лица.

**VIII КАЗНЕНЕ ОДРЕДБЕ**

**Члан 64**

Казниће се за прекршај физичко или одговорно лице новчаном казном у износу од 25.000 динара, ако постави објекат привременог коришћења на јавној површини без одобрења надлежног органа.

Казниће се за прекршај правно лице новчаном казном у износу од 150.000 динара, ако постави објекат привременог коришћења на јавној површини без одобрења надлежног органа.

Казниће се за прекршај предузетник новчаном казном у износу од 75.000 динара, ако постави објекат привременог коришћења на јавној површини без одобрења надлежног органа.

Казниће се за прекршај физичко или одговорно лице коме је додељена локација за објекат привременог коришћења новчаном казном у износу од 5.000 динара, правно лице новчаном казном у износу од 25.000 динара и предузетник новчаном казном у износу од 75.000, ако располажу локацијом на начин описан чланом 28. став 2. ове одлуке.

**Члан 65**

Казниће се за прекршај физичко или одговорно лице новчаном казном у износу од 25.000 динара, ако постави објекат привременог коришћења на јавној површини супротно издатом одобрењу надлежног органа.

Казниће се за прекршај правно лице новчаном казном у износу од 150.000 динара, ако постави објекат привременог коришћења на јавној површини супротно издатом одобрењу надлежног органа.

Казниће се за прекршај предузетник новчаном казном у износу од 75.000 динара, ако постави објекат привременог коришћења на јавној површини супротно издатом одобрењу надлежног органа.

**IX ПРЕЛАЗНЕ И ЗАВРШНЕ ОДРЕДБЕ**

**Члан 66**

О додељеним локацијама и издатим одобрењима за постављање киоска и других објекат привременог коришћења управа градске општине води посебан регистар.

Управа градске општине је дужна да свако издато одобрење, односно решење, достави комуналној инспекцији и градској управи надлежној за утврђивање, контролу и наплату јавних прихода, најкасније наредног дана од дана доношења.

**Члан 67**

Обавезује се Јавно предузеће Завод за урбанизам да најдаље у року од 30 дана од дана доношења ове одлуке, на иницијативу Главног урбанисте града Ниша, изради измене и допуне важећих Планова размештаја објеката привременог коришћења.

**Члан 68**

Ступањем на снагу ове Одлуке, престаје да важи Одлука о постављању мањих монтажних објеката на јавним површинама на територији града Ниша ("Сл. лист града Ниша", бр. 3/2008 - пречишћен текст, 57/2014, 98/2015 и 155/2016).

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

 Бобан Џунић

**О б р а з л о ж е њ е**

Правни основ за доношење Одлуке о постављању мањих монтажних објеката привременог карактера је члан 146. став 2. Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 и 9/20), којим је прописано да постављање и уклањање мањих монтажних објеката привременог карактера обезбеђује и уређује јединица локалне самоуправе и члан 37. став 1. тачка 7. Статута Града Ниша („Службени лист Града Ниша“, број 88/2008, 143/2016 и 18/2019), којим је прописано да Скупштина Града Ниша, доноси прописе и друге опште акте на територији Града Ниша.

Одлуком о о постављању мањих монтажних објеката привременог карактера уређују се услови и начин постављања и уклањања истих на територији Града Ниша.

Члановима од 1. до 4. дефинисан је предмет уређивања ове одлуке, дефинисан је појам површине јавне намене, као и врста мањих монтажних објеката привременог карактера.

Члановима од 4. до 30. дефинисан је појам, површина, начин и место постављања киосака.

Члановима од 31. до 48. дефинисан је појам, врста (зимска и летања), временски интервал постављања, као и услови постављања башти угоститељских објеката.

Члановима од 49. до 51. дефинисан је појам и начин постављања тенди.

Члановима од 52. до 57. дефинисан је појам, површина, начин постављања покретних тезги.

Члановима 58. и 59. дефинисано је уклањање мањих монтажних објеката привременог карактера.

Члановима од 60. до 65. дефинисан је надзор и казнене одредбе.

Члановима од 66. до 67. дефинисане су прелазне и завршне одредбе.

Чланом 68. дефинисано је да одлука ступа на снагу осмог дана од дана објављивања.

За спровођење Одлуке о постављању мањих монтажних објеката привременог карактера на територији Града Ниша није потребно обезбедити додатна финансијска средства у буџету Града Ниша

**ГРАДСКА УПРАВА ЗА ГРАЂЕВИНАРСТВО**

 в.д. НАЧЕЛНИКА

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                                                           Марина Живуловић - Петровић

 дип.инг.грађ.